Dekabrdan boshlab O‘zbekistonda diod lampalar ishlab chiqariladi

“O‘zbekenergo” DAK 2013-yilning dekabridan boshlab “Angren” MIZda diod lampalar ishlab chiqarishni rejalashtirmoqda. Diod lampalar ishlab chiqarish loyihasi bo‘yicha “Angren” MIZda yangi qo‘shma korxona tashkil etilgan. Bu haqda UzReport xabar bermoqda.

 Foto © 44kw.com
Mazkur loyiha Janubiy Koreyaning EG Lightings Co. Ltd kompaniyasi bilan hamkorlikda amalga oshirilmoqda. EG Lightings Co. Ltd kompaniyasining “EGL-NUR” qo‘shma korxonasidagi ulushi 51%ni, “Yangi-Angren IES” OAJning ulushi esa 49 foizni tashkil qiladi.
Loyiha qiymati 1 million AQSh dollariga teng. EG Lightings Co. Ltd mazkur loyiha uchun 510 ming AQSh dollari miqdorida sarmoya kiritadi, “Yangi-Angren IES” esa 490 ming dollar sarmoya kiritadi.
Birinchi bosqichda qo‘shma korxona Koreyadan keltiriladigan import mahsulot evaziga diod lampalarini yig‘ishni yo‘lga qo‘yadi. Avvaliga ko‘cha chiroqlarini ishlab chiqarish rejalashtirilgan bo‘lib, oyiga ana shunday lampalarning 2 ming donasi yetkazib beriladi.
Ikkinchi bosqichda ishlab chiqarishni mahalliylashtirish ko‘zda tutilgan. Kompaniya bu borada mahalliy korxonalar bilan kelishuvga erishgan.
Kelajakda yangi turdagi mahsulotlarni o‘zlashtirish, jumladan “O‘zkimyosanoat” DAK, “O‘zavtosanoat” AK va “O‘zeltexsanoat” Assotsiatsiyasi bilan hamkorlikda avtomobillar, turar-joy va ofislar uchun diod lampalar ishlab chiqarishni yo‘lga qo‘yish ko‘zda tutilgan, deb xabar beradi Kompaniya matbuot xizmati.